Document ID: 31988L0321

Id-Direttiva Tal-Kummissjoni
tas-16 ta’ Mejju 1988
li tadatta għall-progress tekniku tad-Direttiva tal-Kunsill 71/127/KEE dwar l-approssimazzjoni tal-liġijiet ta’ l-Istati Membri li għandhom x’jaqsmu mal-mirja li minnhom tista’ tara fuq wara ta’ vetturi bil-mutur
(88/321/KEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunita Ekonomika Ewropea,
Wara li kkunsidrat id-Direttiva tal-Kunsill 71/127/KEE ta’ l-1 ta’ Marzu 1971 dwar l-approssimazzjoni tal-liġijiet ta’ l-Istati Membri li għandhom x’jaqsmu mal-mirja li minnhom tista’ tara fuq wara ta’ vetturi bil-mutur [1], kif l-aħħar emendata bid-Direttiva tal-Kummissjoni 86/562/KEE [2], u partikolarment Artikolu 9 tagħha,
Billi, minħabba l-esperjenza miksuba, u li qed jittieħed kont ta’ l-aqwa stat kurrenti, huwa issa possibbli li ċerti ħtiġiet tad-Direttiva 71/127/KEE jiġu magħmula aktar stretti sabiex is-sigurtà tat-toroq titjieb;
Billi l-ħtiġiet kurrenti fir-rigward ta’ vetturi tal-kategorija N2 li għandhom massa ta’ iżjed minn 7,5 tunnellata metrika u vetturi tal-kategorija N3 minbarra t-tractive units għal semi-karrijiet wrew li mhumiex adegwati fir-rigward tal-kamp viżiv ta’ barra għall-ġenb u għall-parti ta’ wara tal-vettura; Billi, sabiex dan in-nuqqas jiġi ttrattat, huwa neċessarju li jkun hemm provdut għat-twaħħil ta’ mirja li minnhom tista’ tara fuq wara addizjonali tat-tip hekk imsejħa ‘anglu wiesa’;
Billi l-ħtiġiet kurrenti fir-rigward ta’ vetturi tal-kategorija N2 li għandhom massa ta’ iżjed minn 7,5 tunnellata metrika wrew li wkoll ma kienux adegwati fir-rigward tal-kamp viżiv fiż-żona tal-ġenb tan-naħa ta’ l-istruttura tal-kabina opposta għas-sewwieq; billi, sabiex dan in-nuqqas jiġi ttrattat, huwa neċessarju li jkun hemm provdut għat-twaħħil ta’ mirja li minnhom tista’ tara fuq wara tat-tip ‘prossimità viċina’;
Billi l-miżuri previsti f’din id-Direttiva huma skond l-opinjoni tal-Kumitat għall-Adattament għall-Progress Tekniku tad-Direttivi immirati lejn it-tneħħija ta’ ostakli tekniċi għall-kummerċ fis-settur ta’ vetturi bil-mutur,
ADDOTTAT DIN ID-DIRETTIVA:
Artikolu 1
Annessi II u III għad-Direttiva 71/127/KEE huma b’dan emendati skond l-Anness ta’ din id-Direttiva.
Artikolu 2
1. Mill-1 ta’ Jannar 1989 l-Istati Membri ma jistgħux, għar-raġunijiet li jikkonċernaw mirja li minnhom tista’ tara fuq wara:
- jew jirrifjutaw l-approvazzjoni tat-tip tal-KEE jew il-ħruġ tad-dokument previst fit-tielet inċiż ta’ Artikolu 10 (1) tad-Direttiva tal-Kunsill 70/156/KEE [3], jew approvazzjoni tat-tip nazzjonali, għal tip ta’ vettura,
- jipprojbixxu d-dħul fis-servizz ta’ vetturi,
jekk il-mirja li minnhom tista’ tara fuq wara ta’ dak it-tip ta’ vettura jew vetturi jissodisfaw id-dispożizzjonijiet ta’ din id-Direttiva.
2. Mill-1 ta’ Ottubru 1990, l-Istati Membri:
- ma jistgħux aktar joħorġu d-dokument previst fit-tielet inċiż ta’ Artikolu 10 (1) tad-Direttiva 70/156/KEE għal tip ta’ vettura, li l-mirja li minnhom tista’ tara fuq wara tagħha ma jikkonformawx mad-dispożizzjonijiet ta’ din id-Direttiva,
- jistgħu jirrifjutaw approvazzjoni tat-tip nazzjonali fir-rigward ta’ tip ta’ vettura, li l-mirja li minnhom tista’ tara fuq wara tagħha ma jikkonformawx mad-dispożizzjonijiet ta’ din id-Direttiva,
- jistgħu jipprojbixxu d-dħul fis-servizz ta’ vetturi, li l-mirja li minnhom tista’ tara fuq wara tagħhom ma jikkonformawx mad-dispożizzjonijiet ta’ din id-Direttiva.
Artikolu 3
L-Istati Membri għandhom idaħħlu fis-seħħ id-dispożizzjonijiet neċessarji biex jikkonformaw ma’ din id-Direttiva sa’ mhux aktar tard mill-1 ta’ Jannar 1989. Huma għandhom minnufih jinformaw lill-Kummissjoni b’dan.
Artikolu 4
Din id-Direttiva hija indirizzata lill-Istati Membri.
Magħmula fi Brussel, fis-16 ta’ Mejju 1988.

Labels: 7
3
15
8